b'\n_START_ARTICLE_\nZelenika\n_START_SECTION_\nOpis\n_START_PARAGRAPH_\nZelenika je zelo raz\xc5\xa1irjena majhna riba s podolgovatim, bo\xc4\x8dno stisnjenim telesom pokritim z majhnimi luskami (po ustroju zelo podobna sardeli). Ima majhno glavo z majhnimi nadstojnimi usti. Hrbet je sivozelene barve, boki so srebrni, trebuh pa srebrno-bel. Vse plavut so svetlej\xc5\xa1ih odtenkov sive barve. Zelenika dose\xc5\xbee dol\xc5\xbeino do 20 cm. Spolno dozorijo v drugem ali tretjem letu starosti, drstijo pa se od aprila do junija. Za drstitev nimajo posebne podlage._NEWLINE_Zelenika se hrani predvsem z ikrami drugih ribjih vrst ter s planktonom, med rojenjem vodnih \xc5\xbeu\xc5\xbeelk pa so njena glavna hrana njihova jaj\xc4\x8deca, ki jih odlagajo na vodno gladino.\n_START_SECTION_\nRaz\xc5\xa1irjenost\n_START_PARAGRAPH_\nZelenika je raz\xc5\xa1irjena po celi Evropi, razen na skrajnem severu in jugu. Na zahodu je raz\xc5\xa1irjena do Pirenejev, na vzhodu pa do severnih obal Kaspijskega jezera. \xc5\xbdivi v jatah v vseh po\xc4\x8dasi teko\xc4\x8dih vodotokih, pa tudi v jezerih in drugih stoje\xc4\x8dih vodah tik pod povr\xc5\xa1ino, edino pozimi se umakne v globlje dele rek in jezer. Najdemo jo tudi v vseh rekah donavskega pore\xc4\x8dja, predvsem od pasu lipana navzdol.'